LA XICALLA D’1 I 2 ANYS DE L’EIM “VERGE DEL PILAR” CORRERÀ PER RECAPTAR FONS PER A SUDAN DEL SUD.
Sin fecha

Per segon any consecutiu la comunitat educativa de l’Escola Infantil Municipal “Verge del Pilar” accepta el repte de dur endavant una cursa solidària a favor de l’ONG “Save the Children”i per a la qual compta amb la col·laboració del Club de córrer TORTUGA. La cursa tindrà lloc el proper dimecres 16 de maig, a les 15.30 hores, en la plaça d’Espanya del barri del Carrascalet d’Algemesí.

Aquesta és la segona vegada que organitzem la cursa i la tercera que col·laborem amb l’ONG. En l’any 2016 l’escola recollí 700€ pintant marcadors de pàgines solidaris. L’any passat, primer en el qual organitzàrem la cursa, la recaptació ascendí a 1.220€, recaptats per 33 xiquets i xiquetes d’1 i de 2 anys. No cal dir que és una quantitat més que significativa per a unes escola de 33 alumnes. És per això que “Save the Children” l’any passat tingué a bé en distingir-nos com a “Centre Solidari”.

El nostre xicotet, i a l’hora gran alumnat d’1 i 2 anys, enguany correran i buscaran patrocinadors que els ajuden a combatre la desnutrició infantil en el país més jove de la terra, Sudan del Sud. Els nostres corredors i corredores estan ara aconseguint el finançament econòmic dels seus patrocinadors que premiaran l’esforç realitzat per tan joves atletes en benefici d’altres xiquets i xiquetes d’un altre país als quals ni tan sols coneixen. D’aquesta manera cada xiquet i xiqueta de l’EIM “Verge del Pilar” es converteix en un ambaixador de la solidaritat oferint a familiars i coneguts l’oportunitat de ser solidaris i de col·laborar aportant diners.

Aquesta cursa generarà doncs beneficis tant per als xiquets i xiquetes de Sudan del Sud com per als d’Algemesí. La recaptació, que ens agradaria que superara la de l’any passat, genera beneficis en l’altra part del món, però també genera grans beneficis als nostres xiquets i xiquetes. Com a preparació de la cursa han llegit el conte, elaborat pel personal docent del centre, “La nostra amiga Arek”, conte a través del qual s’han assabentat que hi ha xiquets que no poden menjar perquè els camps del seu país no estan donant fruits. Han conegut, per tant, l’activitat de l’agricultura, estan observant com creixen diferents plantes, saben que els productes del camp es venen en les botigues i supermercats, han anat d’excursió a un supermercat, se’n duen a casa nines vestides amb roba tradicional africana, juguen en el xicotet mercat que tenen muntat a l’escola, escolten cançons africanes, practiquen l’empatia amb altres xiquets, descobreixen que hi ha molts colors de pell... El benefici educatiu i personal que genera la cursa en l’alumnat de l’EIM “Verge del Pilar” sí que no té preu. Corrent aconseguim educar-los en la solidaritat i l’empatia.

Però sent com és una cursa solidària està oberta a la participació de tots els xiquets i xiquetes d’Algemesí que vulguen; i dels major. Tots hi podem participar, ja que la distància és molt, molt curta, perquè està adaptada als xiquets i xiquetes de l’escola, però es pot recórrer també

caminant, en braços, assegut al carret de bebè, botant... I per suposat que existeix la possibilitat que, qui no puga vindre, adquirisca un DORSAL 0. I com no, la de convertir-te en patrocinador d’un dels corredors... Fem doncs una crida a tota aquella persona o empresa interessada en col·laborar a posar-se en contacte amb nosaltres al telèfon del centre 96 248 27 60 o al correu vergepilar@algemesi.net per tal d’incriure’s en la cursa o fer-nos arribar la seua participació.

En aquesta cursa el que importa no és la velocitat, ni la rapidesa, ni entrar el primer, ja que tots els xiquets participants tenen assegurada una medalla, el que importa és créixer en la solidaritat i combatre la desnutrició que pateixen els xiquets i xiquetes que viuen a Sudan del Sud.